b'\n_START_ARTICLE_\nTyyppij\xc3\xa4rjestelm\xc3\xa4\n_START_PARAGRAPH_\nOhjelmointikielen tyyppij\xc3\xa4rjestelm\xc3\xa4 m\xc3\xa4\xc3\xa4rittelee, kuinka ohjelmointikieli luokittelee arvot ja muuttujat tyyppeihin, kuinka se k\xc3\xa4sittelee n\xc3\xa4it\xc3\xa4 tyyppej\xc3\xa4 ja kuinka n\xc3\xa4m\xc3\xa4 tyypit toimivat kesken\xc3\xa4\xc3\xa4n. Tyyppi tai tietotyyppi on joukko arvoja, joilla on yleens\xc3\xa4 samanaiheinen merkitys tai yhtenev\xc3\xa4 toteutus.\n_START_SECTION_\nStaattinen vs. dynaaminen tyypitys\n_START_PARAGRAPH_\nTyyppij\xc3\xa4rjestelm\xc3\xa4 voi olla staattinen tai dynaaminen. Edellisess\xc3\xa4 objektien tyypit ovat tiedossa jo k\xc3\xa4\xc3\xa4nn\xc3\xb6svaiheessa, j\xc3\xa4lkimm\xc3\xa4isess\xc3\xa4 tyyppi voi muuttua ajonaikaisesti. Esimerkiksi C-kielen tyyppij\xc3\xa4rjestelm\xc3\xa4 on staattinen, koska muuttujien tyypit on pakko antaa muuttuja- ja funktioesittelyiden yhteydess\xc3\xa4. Sen sijaan useimmat tulkattavat (eiv\xc3\xa4t kuitenkaan kaikki) kielet ovat dynaamisesti tyypitt\xc3\xa4vi\xc3\xa4 kieli\xc3\xa4, kuten Perl ja Python. Esimerkiksi seuraava ohjelmakoodinp\xc3\xa4tk\xc3\xa4 on laillista Pythonia:_NEWLINE__NEWLINE_ def parse_arg(index):_NEWLINE_     count, filename = ARGV[0], ARGV[1]_NEWLINE_     count = int(count)_NEWLINE_     return count, filename_NEWLINE_Aluksi count on t\xc3\xa4ss\xc3\xa4 merkkijonotyyppinen, koska taulukon ARGV (komentoriviargumentit ) alkiot ovat merkkijonoja. Seuraavalla rivill\xc3\xa4 count muunnetaan integer-tyyppiseksi ennen return -lausetta. Muuttujan count tyyppi siis vaihtuu ajonaikana, mutta siit\xc3\xa4 ei aiheudu virhett\xc3\xa4._NEWLINE_Dynaaminen tyypitys tarjoaa joustavuutta, mutta se ei ole automaattisesti staattista tyypityst\xc3\xa4 parempi ratkaisu. Staattisen tyyppij\xc3\xa4rjestelm\xc3\xa4n avulla monet virheet voidaan havaita k\xc3\xa4\xc3\xa4nn\xc3\xb6saikana, kun taas dynaamisesti tyypitetyss\xc3\xa4 kieless\xc3\xa4 vastaava virhe havaitaan vasta ajon aikana.'